OzLabs/hebrew-wiki-articles huggingface dataset:
זיכרון מרומז

זיכרון מרומז (נקרא גם זיכרון לא-מוצהר או זיכרון לא-דֶקלֶרָטיבי, וכן זיכרון אימפליציטי, מאנגלית: Implicit memory) הוא מאגר זיכרון המכיל ידע שלא בהכרח יוכל לבוא לידי ביטוי באופן מילולי. הוא מכיל בין היתר ידע הנוגע למיומנויות מוטוריות וקוגניטיביות שונות.

הזיכרון המרומז הוא חלק מהזיכרון לטווח ארוך והוא כולל בין היתר את הזיכרון הנוהלי.

==מאפיינים==
הזיכרון המרומז משפיע על ההתנהגות באופן בלתי מודע והוא אינו מצריך הפעלה של מאמץ מנטלי כדי להיזכר במידע המאוחסן בו. למעשה, אחד מהמאפיינים המרכזיים של הזיכרון המרומז הוא חוסר היכולת של האדם לזכור את ההתנסויות הקודמות אשר הובילו לרכישתו.

הזיכרון המרומז בא לידי ביטוי כאשר חוויות מהעבר משפרות את רמת הביצוע של פעולה מסוימת, אשר אינה מצריכה היזכרות מודעת או מכוונת של חוויות אלו.

===הבחנה בין זיכרון מרומז למפורש===
הזיכרון המפורש גם הוא חלק מהזיכרון לטווח ארוך, אך הוא שונה מהזיכרון המרומז בכך שאת הידע המאוחסן בו ניתן לתאר בקלות במילים. בעוד שהזיכרון המפורש מתייחס ל"מה", הזיכרון המרומז מתייחס ל"איך".

==ידע ותהליכים המעורבים בזיכרון המרומז==
הזיכרון המרומז מתייחס למספר תופעות בעלות מאפיינים שונים. הוא כולל:
* ידע פרוצדורלי הנמצא בזיכרון הנוהלי. ידע זה מאפשר רכישה של מיומנויות. בחיי היום יום אנשים מסתמכים על הזיכרון המרומז שלהם באמצעות הזיכרון נוהלי, אשר מתייחס לידע הקשור לאופן הביצוע של פעולות.
* הטרמה על ידי חזרה. ההטרמה מובילה להפעלה חלקית של ייצוגים או אסוציאציות בזיכרון, לפני ביצוע פעולה או משימה. אפקט זה מיוחס למערכת הפרוצדורלית.
* למידת התניות.
* תהליכי הביטואציה.

הזיכרון המרומז מוביל לאשליה שיכולה לגרום לאדם להאמין לאמירות ששמע או חווה בעבר, ללא קשר לאמיתות הדברים.

==היסטוריה ומחקר==
בעקבות טבעו הסמוי, הזיכרון המרומז לא זכה להתייחסות מחקרית עד שנת 1960. בשנה זו המחקר אודות אמנזיה העלה שזיכרון זה לא נפגע במצבים אלו.

כאמור, הידע הנמצא בזיכרון המרומז לא תמיד יכול לבוא לידי ביטוי באופן מילולי. על כן, ניתן להביע אותו דרך ביצוע ולאו דווקא על ידי היזכרות מודעת.
בהתאם לכך, הלמידה המערבת את הזיכרון המרומז מתייחסת לשינוי בהתנהגות הנצפית.
בעקבות זאת, מטלות לבדיקת הזיכרון המרומז מתבססות על שינויים בהתנהגות וברמת הביצוע של מטלות בעקבות תהליכים שונים של הטרמה.

==קישורים חיצוניים==
* [http://www.infomind.co.il/definition-321/ זיכרון מפורש וזיכרון מרומז], באתר infomind
* [http://www.youtube.com/watch?v=KAkkAyX5JT8 Measuring Implicit Memory] 
* [http://books.google.se/books/about/The_Development_of_Implicit_and_Explicit.html?id=bhS2iIx6ZqkC&redir_esc=y The development of implicit and explicit memory]

==הערות שוליים==

קטגוריה:זיכרון
תקרית צ'ספיק-ליאופרד

ההתנגשות המזוינת בין אה"מ "ליאופרד" לפריגטה האמריקנית "צ'ספיק". רישום מאת פרד ס' קוזנס, 1897.
תקרית צ'ספיק-ליאופרד (באנגלית: Chesapeake-Leopard Affair) הייתה התנגשות ימית מזוינת שהתרחשה ב-22 ביוני 1807 בחופי נורפוק (וירג'יניה) בין אוניית המלחמה הבריטית "ליאופרד" והפריגטה האמריקנית "צ'ספיק". הלחימה בין השתיים ארעה לאחר שהאונייה הבריטית רדפה אחר הפריגטה האמריקנית, ירתה לעברה מתותחיה והעלתה בכוח צוות השתלטות אל סיפונה כדי לחפש אחר מלחים שערקו מן הצי המלכותי. "צ'ספיק" נתפסה בלתי מוכנה, ולאחר כמה מטחי דופן מתותחי "הליאופרד", שנענו מצידם של המלחים האמריקנים בירי כדור תותח אחד בלבד, החליט קומודור ג'יימס ברון, מפקד ה"צ'ספיק", להיכנע. הבריטים הורידו ארבעה אנשי צוות מהאונייה האמריקנית והעמידו אותם למשפט באשמת עריקה; על אחד מהם נגזר דין מוות בתלייה. לאחר החיפוש שוחררה "צ'ספיק" ושבה לנמל. קומודור ברון נשפט בבית דין צבאי ונענש בשלילת הפיקוד לחמש שנים ללא קבלת משכורת.

תקרית צ'ספיק-ליאופרד עוררה תרעומת רבה בקרב האמריקנים שיצאו בקריאות רמות לא להבליג על העלבון ולהכריז מלחמה על בריטניה, אך הזעם הציבורי שכך עד מהרה. הנשיא תומאס ג'פרסון ניסה תחילה לנצל את חרחורי המלחמה הללו כדי לאיים דיפלומטית על הממשלה הבריטית ולאלצה ליישב את העניין. הקונגרס נסוג מתמיכה בסכסוך מזוין כאשר הנציגים הבריטיים לא הביעו כל חרטה על שערוריית צ'ספיק והציגו הודעות רשמיות המאשררות את תקפותו של הגיוס הכפוי לצי המלכותי. סירובה של בריטניה לחדול מפגיעה בנייטרליות של ארצות הברית נענה בהשפעת ג'פרסון בלוחמה כלכלית - חוק האמברגו של 1807.

==קישורים חיצוניים==

קטגוריה:מלחמת 1812
קטגוריה:הצי המלכותי הבריטי: קרבות במלחמות הנפוליאוניות
קטגוריה:1807 בארצות הברית
מזרח הארלם

מזרח הארלם (באנגלית: East Harlem), הידוע גם כהארלם הספרדית, הוא חלק בשכונת הארלם הממוקם בצד הצפון מזרחי של מנהטן, ניו יורק שבארצות הברית. 

מזרח הארלם הוא אחד המקומות בהן אוכלוסייה ממוצא לטיני היא הדומיננטית ביותר באזור: חלק ניכר מהווה אנשים ממוצא פוארטו ריקני, בנוסף למספר גדל של דומיניקאים ומהגרים מקסיקנים רבים. מזרח הארלם כולל בתוכו את האזור שבעבר היה ידוע כהארלם האיטלקית, וחלק מהשאריות והשרידים מהאזור שהיה מאוכלס על ידי אוכלוסייה איטלקית רבה בעבר עדיין קיימים. 

מזרח הארלם מוקפת על ידי מתחם, והיא מהווה מקום עם רמת הפשע הגבוהה ביותר במנהטן. השכונה סובלת מבעיות חברתיות רבות, ובהן אחוז האבטלה הגבוה ביותר בניו יורק, הריון של נערות, איידס, שימוש גבוה בסמים, חסרי בית, ואחוז חולי אסתמה גבוה פי חמישה מהממוצע בארצות הברית. למזרח הארלם יש את הריכוז השני בגודלו בארצות הברית של דיור ציבורי, אחרי בראונסוויל שבברוקלין. 

צפונית לשכונה שוכן נהר הארלם, מזרחית לה נמצא האיסט ריבר, רחוב 96 מכיוון דרום והשדרה החמישית ממערב. מזרח הארלם הוא מקום היווסדה של משפחת הפשע ג'נוביז, אחת מחמש המשפחות ששלטו במאפיה האיטלקית בניו יורק.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:מנהטן: שכונות
קטגוריה:הארלם
צל של ספק

צל של ספק (באנגלית: Shadow of a Doubt) הוא סרט מותחן פסיכולוגי אמריקאי בבימויו של אלפרד היצ'קוק. בסרט משחקים תרזה רייט וג'וזף קוטן. תסריט הסרט נכתב על ידי תורנטון ויילדר, סאלי בנסון ועלמה רוויל. הסרט היה מועמד לפרס אוסקר לסיפור הטוב ביותר. ב-1991 נבחר הסרט לשימור בארכיון הסרטים הלאומי של ארצות הברית על ידי ספריית הקונגרס עקב תרומתו לקולנוע.

==עלילה==
שרלוט "צ'ארלי" ניוטון (תרזה רייט) היא נערה מתבגרת מסנטה רוזה המתלוננת על חייה הריקנים. להפתעתה דודה, צ'ארלי אוקלי (ג'וזף קוטן), מגיע לבקר את משפחתה באופן לא צפוי.

במהלך ביקורו של צ'ארלי מגיעים שני כתבים ממגזין משפחתי כדי לתעד את המשפחה. בהמשך הם מתגלים כבלשים והם מספרים לשרלוט שצ'ארלי הוא רוצח סדרתי הרוצח אלמנות עשירות כדי להשיג את כספם. שרלוט מסרבת בהתחלה לשתף איתם פעולה, אך לבסוף היא משתכנעת לעזור להם. היא מתחילה לחשוד בדודה לאחר שהיא רואה שהוא מתנהג מוזר ולאחר שבארוחה משפחתית הוא משווה נשים אלמנות עשירות לחזירים.

ערב אחד צ'רלי מתוודה בפני שרלוט על מעשיו. שרלוט מנסה לגרום לצ'ארלי לעזוב את סנטה רוזה כדי שהסיפור לא יצא ויטיל כתם על משפחתם, אך ללא הצלחה. יום אחד הם שומעים שאחד החשודים ברציחות נהרג במהלך מרדף משטרתי וכולם בטוחים שהוא היה הרוצח. צ'ארלי שמח שלא חושדים בו אבל כשהוא נזכר ששרלוט יודעת את האמת עליו הוא מנסה לרצוח גם אותה כמה פעמים על ידי שבירת המדרגות בבית או כליאתה בגרז'.

שרלוט לוחצת עליו ולבסוף כאשר צ'ארלי עוזב הוא כולא את שרלוט על הרכבת ומנסה להשליך אותה ממנה. במהלך המאבק שרלוט מצליחה להתגבר על צ'ארלי ולהפילו מהרכבת. שרלוט מספרת לבלש גראהם על כך שידעה את האמת והם יחד מחליטים לשמור על הסיפור הזה בסוד.

==צוות שחקנים==
* תרזה רייט - שרלוט "צ'ארלי" ניוטון
* ג'וזף קוטן - צ'ארלי אוקלי
* הנרי טרברס - ג'וזף ניוטון
* פטרישיה קולינג' - אמה ניוטון
* מקדונלד קארי - ג'ק גרהאם
* וולס פורד - פרד סאנדרס
* יום קרונין - הרבי הוקינס

===הופעת הקמע של היצ'קוק===
כמו סרטים רבים של היצ'קוק, הוא מופיע בהופעת קמע במהלך הסרט. היצ'קוק הופיע בערך בדקה ה-15 על הרכבת לסנטה רוזה שבו עובר צ'ארלי אוקלי (ג'וזף קוטן).

==ביקורות והשפעה==
בצאת הסרט, רבים מהמבקרים מהמגזינים כמו "הניו יורק טיימס", "טיים מגזין" ו"וראייטי" נתנו ביקורות חיוביות לסרט. בראיונות רבים היצ'קוק הגדיר את הסרט כטוב ביותר שהוא עשה וכסרט האהוב ביותר עליו.

כיום הסרט נחשב ליצירת מופת. מבקרים כמו דייב קר ודייוויד מאמט שיבחו את הסרט. הסרט קיבל ציון מרבי של 100% באתר "Rotten Tomatoes" בהתבסס על 30 ביקורות. ב-1991 נבחר הסרט לשימור בארכיון הסרטים הלאומי של ארצות הברית על ידי ספריית הקונגרס עקב תרומתו לקולנוע.

לסרט נעשו מספר אתחולים ברדיו. בשנת 1958, הבמאי הארי קלר עשה אתחול לסרט בשם "Step Down to Terror".

אמני מוזיקה כמו ווקס טיילור וסקיני פאפי השתמשו בקטעים מהסרט ביצירותיהם.

==קישורים חיצוניים==

* 
* 

קטגוריה:סרטי 1943
קטגוריה:סרטי מתח אמריקאיים
קטגוריה:סרטי מותחן פסיכולוגיים
קטגוריה:סרטי שחור-לבן אמריקאיים
קטגוריה:סרטי אלפרד היצ'קוק
קטגוריה:סרטי אולפני יוניברסל
קטגוריה:סרטים בשימור ספריית הקונגרס
רשת עולם קטן

רשת עולם קטן היא סוג של גרף מתמטי מענף המתמטיקה של תורת הגרפים ומוגדרת כמקרה פרטי של רשת מורכבת. בו מרבית הצמתים אינם שכנים אך ניתן להגיע אליהם מכל אחד מהצמתים האחרים על ידי מספר מעברים קטן.
בהגדרה מתמטית רשת עולם קטן מוגדרת כרשת בה המרחק (L) בין שני צמתים שנבחרו באופן אקראי (המרחק בין הצמתים בכמות צעדים) גדל באופן פרופורציונלי כלוגריתם של מספר הצמתים ברשת (N) ומתקבל:
<math>L \propto \log N</math>

בהקשר של רשת חברתית, רשת עולם קטן מייצרת תופעה של עולם קטן בה זרים מקושרים באמצעות מכרים משותפים, נושא שזוכה להתייחסות מחקרית בעבר ואף הוגדר על ידי סטנלי מילגרם בשש דרגות של הפרדה.

כמו כן רשת עולם קטן נוטה להכיל תתי רשתות המכילות קשרים כמעט עם כל הצמתים שבהן. מבנה זה נגזר ממאפיין של רשתות עולם קטן שהוא מקדם התקבצות גבוה. בנוסף רוב זוגות הצמתים בתת-הרשת יהיו מקושרים באמצעות דרך קצרה אחת לפחות, מאפיין הנובע מההגדרה שהחציון של הדרכים הקצרות יהיה קצר בעצמו. 
לרוב ברשת עולם קטן ישנה רוויה של מרכזיות- צמתים ברשת בעלות מספר קשרים רב. המרכזיות הללו משרתות כקשר משותף המתווך כדי ליצור את הדרך הקצרה ביותר בין קצוות ברשת.
כתוצאה מתופעת המרכזיות ותתי הרשתות נוצרת חולשה מערכתית מסוימת ברשתות הללו שכאשר ישנה פגיעה או הסרה של אחת מהמרכזיות הללו נוצרת פגיעה משמעותית יותר ברשת מאשר הסרה אקראית של קשר מרשת אקראית שאיננה מאופיינת כרשת עולם קטן.

=== דוגמאות לרשתות שאינן רשת עולם קטן ===
התיאוריה המפורסמת של "שש דרגות של הפרדה" בין אנשים מניחה בשתיקה שתחום השיח הוא קבוצת האנשים החיים בכל זמן נתון. מספר דרגות ההפרדה בין אלברט איינשטיין ואלכסנדר מוקדון גדול כמעט בוודאות מ-30 ולרשת הזו אין את המאפיינים של רשת עולם קטן. דוגמה נוספת תהיה רשת "הלכת לבית הספר עם": אם שני אנשים למדו באותה מכללה עשר שנים זה מזה, אין זה סביר שיש להם מכרים משותפים בקרב ציבור הסטודנטים.

באופן דומה, מספר תחנות הממסר שדרכן חייבת לעבור הודעה לא תמיד היה קטן. בימים שבהם ההודעה עברה ביד או רכוב על סוס, מספר הפעמים שמכתב החליף ידיים בין מקורו ליעד היה גדול בהרבה ממה שהוא היום. מספר הפעמים שהודעה החליפה ידיים בימי הטלגרף החזותי (בערך 1800–1850) נקבע על ידי הדרישה ששתי תחנות יחוברו בקו ראייה.
==קישורים חיצוניים==
* 

קטגוריה:תורת הגרפים
קטגוריה:מדע הרשתות
ארגון שחקני הכדורסל בישראל

ארגון שחקני הכדורסל בישראל הוא ארגון העוסק בזכויותיהם של שחקני הכדורסל הישראלים בישראל. הארגון הוא חלק מההסתדרות הכללית. נכון לשנת 2013, רשומים בארגון כ-400 שחקנים ושחקניות. 
== היסטוריה ==
הארגון נוסד כגוף עצמאי בשנת 1989 על ידי הכדורסלן ועורך הדין שמואל זיסמן, לאחר שפרש ממשחק פעיל. זיסמן גם עמד בראש הארגון בשנותיו הראשונות. בשנת 2000 הצטרף לאיגוד שחקן הכדורסל ניר אלון, שעמד בראש הארגון עד שנת 2020. אלון, לצד שחקנים נוספים פעל להכניס את האיגוד אל תוך ההסתדרות הכללית על מנת שיוכל לחתום הסכמים קיבוציים ולהגן על זכויות השחקנים כעובדים. כיום מכהן אלון גם כיו"ר חטיבת הספורט וחטיבת מוסדות חינוך חקלאיים ופנימייתים בהסתדרות המעו"ף.

מטרות הארגון הן שמירה על זכויותיהם של שחקני הכדורסל הישראלים בכל הקשור לתנאים, תקנוני משמעת, שכר, מעבר בין קבוצות, ענישת שחקן, הגנה וייצוג משפטי של שחקני הכדורסל בסכסוכים.

== קישורים חיצוניים ==
* 

* 
* 

==הערות שוליים==

קטגוריה:ארגוני עובדים בישראל
קטגוריה:ישראל: כדורסל
קטגוריה:ההסתדרות הכללית
אנאמורפוזה

אנאמורפוזה (Anamorphosis) היא טכניקה אמנותית המציגה אשליה על ידי פרספקטיבה מעוותת המחייבת את הצופה להשתמש בהתקנים מסוימים או בנקודת מבט שונה כדי לראות אלמנט המוסתר ביצירה כשמביטים בה בנקודת מבט חזיתית. המילה אנאמורפוזיס נגזרת מיוונית כשמשמעותה של אנא היא בחזרה או שוב, ומורפה היא צורה או אופן. 

==היסטוריה==

יצירתו של לאונרדו דה וינצ'י "עינו של לאונרדו" משנת 1485, היא הדוגמה המוקדמת המובהקת והידועה של שימוש באנאמורפוזיס בעידן המודרני. גם ציורי המערות הפרהיסטוריים בלסקו מחזיקים בטכניקה בשל הזוויות האלכסוניות של המערה שאילצו את הציורים להיות בזוויות מסוימות כדי שלא יהיו מעוותים מנקודת מבטו של הצופה.

הצייר האנס הולביין הבן התפרסם בעיקר בציורו השגרירים כשהטמין בחלקה התחתון של התמונה צורה מעוותת שבזווית חדה מהצד הופכת לדמות של גולגולת. 

במהלך המאה ה-17 יצירות בסגנון הבארוק שנועדו להטעות את העין, השתמשו לעיתים בטכניקה כדי לשלב אלמנטים אדריכליים עם אשליה. כך בעמידה בנקודה מסוימת הארכיטקטורה הייתה משתלבת עם הציור הדקורטיבי. בדרך זו כיפת כנסיית סנט איגנטיוס ברומא, שצוירה על ידי אנדריאה פוזו, מייצרת את שיאה של האשליה כיוון שבשל תלונות על חסימת האור לשכונות שבסמוך לכנסייה, פוזו הוזמן לצייר את התקרה כדי שתראה כמו חלקה הפנימי של כיפה, במקום שיבנו חלק כזה, עם זאת, התקרה שטוחה ויש רק נקודה מסוימת בה האשליה מושלמת ונראית אמיתית.

במאות ה-18 וה-19 יצירות אנאמורפיות שימשו יותר כחלק ממשחקי ילדים, מאשר אלמנט אמנותי. במאה ה-20 אמנים מסוימים ניסו לחדש את הטכניקה, כדוגמת מרסל דושאן שבחלק ממוצגיו הייתה נגיעה של אנאמורפוזה, כדוגמת הזכוכית הגדולה. אמן נוסף הוא סלבדור דאלי שהטכניקה השפיעה על מספר מציוריו. בשלהי המאה ה-20 הטכניקה תפסה תאוצה בעיקר בצעצועים ומשחקי ילדים.

<gallery>
קובץ:Sant'Ignazio - affresco soffitto -antmoose.jpg|הכיפה המצוירת על התקרה השטוחה בכנסיית סנט איגנטיוס ברומא
קובץ:Anamorphic art toy by OOZ & OZ.jpg|משחק ילדים בו בעזרת מראה בצורת כוס מתקבל הציור שנראה במבט ראשון כמו קשקוש
</gallery>

==קישורים חיצוניים==

*[http://www.illusionworks.com/mod/anamorph.htm# ההיסטוריה של אנאמורפוזה] 
*[http://users.skynet.be/mathema/eng.htm Descriptive Geometry and anamorphoses] 
*[http://www.newscientist.com/gallery/dn16197-anamorphic-art/ אמנות אנאמורפית] 
* 
* 

קטגוריה:טכניקות אמנותיות
קטגוריה:גאומטריה פרויקטיבית
עלמה רוויל

עלמה רוויל (באנגלית: Alma Reville; 14 באוגוסט 1899 - 6 ביולי 1982) הייתה תסריטאית ועורכת תסריט ממוצא בריטי, אשר הייתה אשתו של הבמאי אלפרד היצ'קוק ותרמה רבות ליצירה של סרטיו.

==קריירה וחיים אישיים==
עלמה רוויל נולדה בנוטינגהאם, אנגליה. היא הבת השנייה של מת'יו אדוארד ולוסי רוויל.

רוויל ידועה בעיקר משיתוף הפעולה ארוך השנים שלה עם בעלה סר אלפרד היצ'קוק שאיתו היא נפגשה לראשונה באולפני "סרטי פרמאונט" בלונדון בתחילת שנות ה-20 של המאה ה-20. היא שיתפה פעולה עם הבמאים הבריטים רטולד ירטל ומוריס אלבי למרות שרוב עבודתה התמקדה בסרטיו של היצ'קוק. היא הומרה לנצרות הקתולית לפני נישואיה.

רוויל והיצ'קוק התחתנו ב-2 בדצמבר 1926 בכנסיית ברומפטון שבלונדון. בתם, פטרישיה היצ'קוק, נולדה ב-7 ביולי 1928. רוויל הייתה ידועה בחדות עיניה ובשמיעתה הטובה. היא אף הבחינה במהלך צילומי הסרט "פסיכו" (1960) שהשחקנית ג'נט לי בלעה רוק במהלך סצנה שבו היא הייתה אמורה להיות מתה.

רוויל נפטרה ב-6 ביולי 1982 מסיבות טבעיות כשנתיים לאחר מותו של היצ'קוק. בשנותיה האחרונות היא סבלה מסרטן השד.

בשנת 2012 הלן מירן גילמה את דמותה של רוויל בסרטו של סצ'ה גרבסי "היצ'קוק" על הפקת הסרט "פסיכו". מירן קיבלה ביקורות חיוביות על גילום דמותה של רוויל ואף הייתה מועמדת לגלובוס הזהב ולפרס גילדת שחקני המסך. באותה שנה אימלדה סטאונטון גילמה את דמותה בסדרת הטלוויזיה של רשת HBO "הנערה של היצ'קוק" על יחסם של היצ'קוק (טובי ג'ונס) והשחקנית טיפי הדרן (סיינה מילר).

==פילמוגרפיה חלקית כתסריטאית==

==קישורים חיצוניים==

* 

קטגוריה:תסריטאי קולנוע בריטים
קטגוריה:עורכי קולנוע בריטים
קטגוריה:תסריטאיות
קטגוריה:בריטיות שנולדו ב-1899
קטגוריה:בריטים שנולדו ב-1899
קטגוריה:בריטיות שנפטרו ב-1982
קטגוריה:בריטים שנפטרו ב-1982
213 (להקה)

213 הייתה להקת היפ הופ מלונג ביץ', קליפורניה, ארצות הברית. הלהקה כללה את הראפרים: וורן ג'י, נייט דוג וסנופ דוג.שם הלהקה "213" בא מהקידומת הטלפונית של לוס אנג'לס.

ההופעה הראשונה שלהם כלהקה בריש גלי היה באלבום של ד"ר דרה The Chronic, עם השיר "Deeez Nuuuts". וורן ג'י וסנופ דוג אחראיים על הבתים המרכזיים בשיר ונייט דוג אחראי על פתיחת השיר, הפזמון וסיום השיר. הפעם הראשונה שבה הופיעו שלושת הראפרים ביחד (לפני שהקימו את הלהקה) היה עם השיר "Ain't No Fun" מהאלבום של סנופ דוג Doggystyle, שכלל גם את הראפר קורופט מהלהקה דה דוג פאונד.

ב-2004 הלהקה הוציאה לאור את האלבום The Hard Way, שהגיע למקום 4 במצעד בילבורד 200 שכלל את הסינגלים ,"Groupie Luv" ו-"So Fly".

ב-15 במרץ 2011, נייט דוג נפטר בלונג ביץ', קליפורניה מסיבוכים של שבץ מוחי.

==דיסקוגרפיה==
* 2004 - The Hard Way

===הופעות בשירים שמחוץ לאלבום===
{|class="wikitable sortable"
|-
!שיר
!אלבום
!זמר האלבום
!אומנים נוספים שמתארחים בשיר
!שנה
|-
|"Deeez Nuuuts"
|The Chronic
|ד"ר דרה
|דאז דילינגר
|1992
|-
|"(Ain't No Fun (If the Homies Can't Have None"
|Doggystyle
|סנופ דוג
|קורופט
|1994
|-
|"Groupie"
|Tha Doggfather
|סנופ דוג
|דה דוג פאונד, Charlie Wilson
|1996
|-
|"Friends"
|G-Funk Classics, Vol. 1 & 2
|נייט דוג
|
|1998
|-
|"Neva Gonna Give It Up"
|Tha Streetz Iz a Mutha
|קורופט
|Soopafly, Tray Deee
|1999
|-
|"Don't Tell"
|No Limit Top Dogg
|סנופ דוג
|Mausberg
|1999
|-
|"Game Don't Wait"
|I Want It All
|וורן ג'י
|אקזיביט
|1999
|-
|"(Can't Go for That (Remix"
|A Nu Day
|טמיה
|מיסי אליוט
|2000
|-
|"Yo' Sassy Ways"
|The Return of the Regulator
|וורן ג'י
|
|2001
|-
|"From Long Beach 2 Brick City"
|Paid tha Cost to Be da Bo$${{D}}
|סנופ דוג
|רדמן
|2002
|-
|"PYT"
|In the Mid-Nite Hour
|וורן ג'י
|
|2005
|-
|}

==קישורים חיצוניים==
* 

קטגוריה:להקות היפ הופ אמריקאיות
קטגוריה:סנופ דוג
סעיד מוראע'ה

סעיד מוסא מוראע'ה (בערבית: سعيد موسى مُراغة; 1927–29 בינואר 2013), הידוע בכינוי אבו מוסא, היה קצין צבא וטרוריסט פלסטיני.

==תולדות חייו==
מוראע'ה נולד בשנת 1927 בכפר סילואן. בשנת 1948 החל בקריירה בצבא ירדן, שבמהלכה נשלח לאימונים באקדמיה הצבאית המלכותית סנדהרסט. בשנת 1969 מונה למפקד גדוד תותחנים. שנה לאחר מכן באוקטובר, לאחר העימותים בין תנועת פת"ח לצבא ירדן במסגרת מאורעות ספטמבר השחור, התפטר מוראע'ה מתפקידו, ובשנת 1971 הצטרף כחבר בארגון פת"ח, שם הגיע לדרגת עקיד (מקבילה לקולונל). הוא היה מפקד גדוד "ירמוכ" בדרום לבנון בין השנים 1972–1977. בתקופה זו לחם נגד צבא סוריה בלקחו חלק במלחמת האזרחים בלבנון ב-1976. בשנת 1978 ניצל מניסיון סורי להתנקש בחייו. משנת 1977 עד שנת 1982 שימש עוזר לגנרל סעד סאיל (אבו וליד), בזמן המצור שנערך על העיר ביירות בידי כוחות צה"ל. בפברואר 1983 נבחר למועצה הלאומית הפלסטינית. 

במאי של אותה שנה הסתכסך מוראע'ה עם יאסר ערפאת, שאותו האשים בשחיתות ובנפוטיזם ובכך שהוא מקדם אנשים בלתי מתאימים רק על סמך נאמנותם אליו. לביקורתו זו הצטרפה גם התנגדותו של מוראע'ה למדיניות יאסר ערפאת בנושא הסגת כוחותיו מלבנון, וכן התנגדותו לכל משא ומתן עם ישראל והמשך המאבק המזוין. בנובמבר באותה שנה הוא סולק מהפיקוד הצבאי והקים את תנועת פתח אל-אינתיפאדה יחד עם מוסא מחמוד אל-עמלה (אבו ח'אלד אל-עמלה) ונימר סאלח (אבו סאלח) כאופוזיציה תקיפה לתנועת פת"ח.

מכאן ואילך החל מוראע'ה לתמוך במדיניותה של סוריה, זכה לתמיכה כלכלית ואף העביר את מפקדתו לדמשק. עזרה כספית נוספת הגיעה לארגונו מאיראן ובמידה פחותה גם מלוב. בשנת 1985 הוא הצטרף ל"חזית ההצלה הלאומית הפלסטינית", גוף שאיחד את כל התנועות המתנגדות ליאסר ערפאת. בשנת 1989 חל פילוג בתנועת "פתח אל-אינתיפאדה", שאכר אל-עבסי, ביחד עם אבו ח'אלד אל-עמלה, שהיה סגנו של אבו מוסא, הדיחו אותו מהתפקיד ואל-עבסי מינה את עצמו ליושב ראש הארגון.

משנת 1993 עד מותו ישב מוראע'ה בדמשק ולא היה פעיל פוליטית. הוא נפטר בבית חולים בדמשק לאחר מחלה קשה וממושכת.

==קישורים חיצוניים==
* [http://www.independent.co.uk/news/obituaries/abu-musa-hardline-palestinian-commander-8473830.html?origin=internalSearch Abu Musa: Hard-line Palestinian commander], The Independent, 30 January 2013

==הערות שוליים==

קטגוריה:טרוריסטים פלסטינים
קטגוריה:פעילי פת"ח
קטגוריה:טרוריסטים מוסלמים
קטגוריה:פליטים פלסטינים
קטגוריה:פלסטינים שנולדו ב-1927
קטגוריה:פלסטינים שנפטרו ב-2013
תיה

מוזיאון החדש בברלין.]]
ה[[מומיה של תיה]]
תֶיַה (נכתב במקור תֶיַ) הייתה מלכת מצרים שחיה כנראה בין השנים 1338–1398 לפנה"ס. היא נולדה לפקיד הגבוה יויה ולאשתו תויה, והפכה לאשתו הראשית של מלך מצרים אמנחותפ השלישי. אביה יויה היה בעל אדמות עשיר מהעיר אחמין שבמצרים העליונה, ואימה תויה הייתה כוהנת דת, וכנראה הייתה חלק ממשפחת המלוכה. לתי היה אח שנקרא אנן, והוא שירת ככוהן השני לאל אמון. תיה נישאה לאמנחותפ השלישי בשנה השנייה למלכותו, ולהם נולדו לפחות שבעה ילדים. היא אמו של אמנחותפ הרביעי שידוע יותר בשם אחנתון.

בעלה אמנחותפ השלישי הקדיש לה מספר מקדשים במצרים ובנוביה, וגם בנה אגם מלאכותי לכבודה בשנה ה-12 למלכותו. שמה מופיע לצד שם בעלה בהרבה חפצים קטנים שהתגלו בחפירות, כמו תכשיטים, כלי אגירה וחרפושיות. מכל הממצאים הללו ניתן ללמוד שהייתה לה השפעה רבה בחצר המלוכה בזמן מלכותם של בעלה אמנחותפ השלישי ובנה אחנתון. ישנן עדויות למלכים זרים כגון מלך מיתני ומלך בבל שיצרו איתה קשרים ישירים, אם זה לצורכי שידוך עם בנות משושלת המלוכה או לצורכי מסחר. לאחר מות בעלה היא המשיכה ליעץ לבנה אחנתון, היא ממשיכה להיות מוזכרת במכתבי אל עמרנה ובכתובות מלכותיות. ממכתבי אל עמרנה ניתן ללמוד גם שהיה לה בית בעמרנה, מהכתובות המלכותיות ניתן ללמוד שהיא כנראה המשיכה לחיות לפחות עד השנה ה-12 למלכותו של אחנתון.

תיה כנראה נקברה במקור בעמרנה. ארון הקבורה שלה התגלה בקבר KV55. בשנת 2010 פורסמו תוצאות בדיקת סמני DNA שקבעו שמומיה שהתגלתה בקבר KV35 בעמק המלכים, שנבנה עבור אמנחותפ השני, היא המלכה תיה. המומיה התגלתה כבר בשנת 1898 בקבר KV35 יחד עם עוד מומיות מלכותיות, ביניהן אמנחותפ השלישי. לקחו שיער שנמצא בקבר של תות ענח' אמון, בתוך תיבה שרשום עליה שמה של תיה. את הדנ"א בשיער השוו לדנ"א בשיניים של המומיה, ונמצאה התאמה מושלמת.

== לקריאה נוספת ==
* זאהי הוואס, סודות במשפחת המלוכה של המלך תות, נשיונל ג'יאוגרפיק ישראל, גיליון 148, ספטמבר 2010

==קישורים חיצוניים==

* 
* 
* 

קטגוריה:אישים שחיו באלף ה-2 לפנה"ס
קטגוריה:אל-עמארנה
קטגוריה:חנוטי מצרים העתיקה
קטגוריה:מלכות במצרים העתיקה
סאר

סאר (גרמנית: Saar) הוא נהר הזורם בצפון מזרח צרפת ומערב גרמניה ומהווה אחד מיובליו של נהר המוזל. הנהר מתחיל ברכס הרי הווז' שבצרפת, בגבול אלזס-לורן ומתמזג לתוך המוזל בסמוך לטריר. הנהר מקבל את עיקר מימיו משני יובלים מרכזיים הנובעים בסמיכות למון דונון (Mont Donon), שבהרי הווז'. לאחר 246 ק"מ (126 בצרפת והשאר בגרמניה) הוא מתחבר למוזל בסמיכות לעיר קונץ שבריינלנד-פפאלץ, בין טריר לגבול עם לוקסמבורג.

אגן הניקוז של הנהר הוא 7,431 קמ"ר, וספיקתו היא 75 קוב לשנייה.

הנהר הוא מרכיב חיוני בתעשיית הפחם, ברזל והפלדה של חבל הסאר בגרמניה. על גבי הנהר מובלים חומרי גלם ומוצרים מוכנים אל חבל הרוהר ולנמל רוטרדם.

==קישורים חיצוניים==

* [http://services.sandre.eaufrance.fr/Courdo/Fiche/client/fiche_courdo.php?CdSandre=A9--0100 מידע על הנהר מאתר sandre] - השירות ההידראולי הלאומי של צרפת
* 

קטגוריה:חבל הסאר
קטגוריה:צרפת: נהרות
קטגוריה:גרמניה: נהרות
קטגוריה:ריינלנד-פפאלץ: נהרות
דורנבירן (מחוז)

מחוז דורנבירן (בגרמנית: Bezirk Dornbirn) הוא מחוז באוסטריה, במדינת פורארלברג. בירתו היא העיר דורנבירן, שהעניקה למחוז את שמו.

המחוז חולק ממחוז פלדקירך בשנת 1969. שטח המחוז הוא 172.37 קמ"ר ואוכלוסייתו 83,358 נפשות (נכון ל-2012). המחוז מחולק לשלוש מועצות מקומיות, שניים מהן - ערים.

==קישורים חיצוניים==

* 
* 

קטגוריה:פורארלברג
כאן (קבוצת תקשורת)

כאן הייתה קבוצת תקשורת אשר התמודדה במכרז ערוץ 2 בשנת 2005 אך לא נבחרה.

==על החברה==
בשנת 2005 התקיים מכרז לקבלת זיכיון לשידור בערוץ 2 בעשר השנים הבאות. לצורך המכרז, נדרשו המתמודדים להגיש לרשות השנייה מצע שידורים עתידי וכן, סכומי כסף משוערים שישולמו כדמי הזיכיון. למכרז ניגשו שלוש זכייניות ערוץ 2 (קשת, רשת וטלעד) ובנוסף אליהן, קבוצת "כאן" שהוקמה לצורך מכרז זה, ואשר לא שידרה בעבר. מבין הארבע נבחרו ב-13 באפריל 2005 "קשת" ו"רשת" להוביל את שידורי הערוץ לעשור העוקב.

במכרז עצמו הציעה כאן לוח שידורים המתיימר להיות שונה ואיכותי יותר מהתוכניות שקדמו לו בערוץ 2. בלוח נכללו הצעות להפקות מקור מסוג דרמה ודוקומנטרי.
בין השאר הוצעה סדרה היסטורית בשם "לטרון" על פי ספרו של רם אורן, ראש חטיבת התוכן על פי קרב לטרון, דרמת טלוויזיה המבוססת על סיפור פשוט של הסופר שי עגנון, דרמות ספרותיות על פי סייד קשוע, שי גולדן ושהרה בלאו, סדרת מתח מאת דוד אופק ויוסי מדמוני, ועוד.
הקבוצה הציעה גם: תוכנית ריאליטי המדמה את ארץ ישראל בשנות ה-20, תוכנית הכישרונות "מלך ההיפ הופ" דומה לכוכב נולד, תוכנית סאטירה בדומה ל ותוכנית שידוכים בשם "יש מדינה לאהבה", תוכנית תחקירים שבועית שערוך ויגיש העיתונאי רונן ברגמן.
==היסטוריה==
הקבוצה הוקמה ביוני 2004, ביוזמת עמי גניגר, יושב ראש תיא תקשורת, שהחזיקה בבעלות חלקית על אולפני הרצליה והאולפנים המאוחדים ובבעלות מלאה על נגה תקשורת. חודש אחר כך הצטרף לקבוצה העיתונאי והסופר רם אורן כסמנכ"ל התוכן.

באוגוסט 2004, מונה אורן מוסט ליו"ר הקבוצה וקיבל את האחריות לגיבוש אסטרטגיית המכרז והתוכנית העסקית של הקבוצה. זמן קצר אחר כך הוחלט כי תתמודד במכרז תחת השם "כאן".

באוקטובר 2004, הודיעה קבוצת "כאן" על איוש תקפידי המפתח שלה לקראת המכרז: במאית הדוקו אורנה בן דור מונתה למנהלת מחלקת התעודה, רן תלם כאחראי לתחום הבידור, הבמאי והתסריטאי אבי כהן כאחראי ללוח התוכניות. בנוסף, העיתונאי ג'קי לוי הצטרף כאחראי על הגיוון החברתי-תרבותי וכמגיש תוכנית תחקירים.

בנובמבר 2004, היזם ואיש העסקים מוטי זיסר הצטרף לבעלות קבוצת "כאן", באמצעות חברת אלביט הדמיה והחברה הבת שלה אלסינט, שרכש 50% מהמניות של הקבוצה תמורת הזרמת מחצית מהסכום הדרוש להתמודדותה במכרז.

בינואר 2005 הצטרף משה שלונסקי סמנכ"ל התוכניות, אך עזב אחרי ארבע חודשים.

באפריל 2005, פורסם כי הקבוצה לא זכתה במכרז.

ביוני 2005, נחשפו קטעים מהדיונים של ועדת המרכז בהם קבעו יועצי התוכן כי "לוח השידורים שהציעה קבוצת "כאן" ניסיוני מדי, שיש לה בעיה בהגדרת קהלי יעד ושלמנכ"ל חסר ניסיון טלוויזיוני".

ביולי 2005, דיווחה חברת "תיא תקשורת" כי ההשתתפות בהליך המכרז גרמה להוצאה כוללת של 4.6 מיליון שקל.

== לאחר המכרז ==
בשנת 2007 פנתה "כאן", יחד עם קשת ל בבקשה לקיום מכרז חוזר. בעקבות דחיית הפנייה והחלטת ראשי החברה שלא להרחיב את תחומי פעילות החברה, החברה פורקה בסוף שנת 2007.

== קישורים חיצוניים ==
* - פרופיל החברה
* [https://web.archive.org/web/20131009163521/http://www.rashut2.org.il/editor/UpLoadFiles/תמלול%20תשאול%20לכאן%20מושחר%20לציבור.doc קובץ תמלול התשאול של "כאן" במהלך שלב הראיונות במכרז], מתוך אתר הרשות השנייה לטלוויזיה ולרדיו
* 
* 
* 
==הערות שוליים==

קטגוריה:ערוץ 2
קטגוריה:חברות טלוויזיה ישראליות
קטגוריה:חברות ישראליות שנסגרו
מונעם אל-עאבד

מונעם אל-עאבד (בערבית: منعم العابد) הוא אתלט פאראלימפי תוניסאי.

הוא היה התוניסאי הראשון שהשתתף במשחקים הפאראלימפיים, כשב-1988 הוא זכה בשתי מדליות ארד.

==ראו גם==
*תוניסיה במשחקים הפאראלימפיים

קטגוריה:ספורטאים תוניסאים
קטגוריה:אתלטים במשחקים הפאראלימפיים סיאול (1988)
קטגוריה:ילידי 1950
אייל וינקלר

אייל וינקלר (נולד ב-1960) הוא רופא מומחה לכירורגיה פלסטית, מנהל מחלקה לכירורגיה פלסטית, חוקר רפואה פלסטית ופרופסור בחוג לכירורגיה בפקולטה לרפואה באוניברסיטת תל אביב.

==ביוגרפיה==
וינקלר סיים את לימודי הרפואה באוניברסיטת בן-גוריון בנגב. הוא בעל רישיון מומחה בכירורגיה פלסטית וניתוחים קוסמטיים. השתלם במיקרוכירורגיה בבית החולים של אוניברסיטת ניו יורק ובניתוחים קוסמטיים בארצות הברית ובקנדה.

שימש כיו"ר איגוד הפלסטיקאים בישראל משנת 2005 ועד 2009. משנת 2011 משמש מנהל המחלקה לכירורגיה פלסטית במרכז הרפואי ע"ש חיים שיבא. שימש גם מנהל מרפאת קלאס קליניק הפועלת בבית החולים, והושעה מתפקיד זה במאי 2014, לאחר שהועלה חשד שערך ניתוחים רבים במסגרת זו בשעות הבוקר.

בשנת 2012 יצא לאור ספרו "כל האמת בפנים", הפונה אל הציבור הרחב.

בשנת 2013 הועלה לדרגת פרופסור בחוג לכירורגיה של אוניברסיטת תל אביב.

וינקלר עמד בראש 15 משלחות הומניטריות בעשרים השנים האחרונות, במהלכן טיפל בהתנדבות בעשרות נפגעי כוויות בלימה, פרו, ובאוובירה שבקונגו. כמו כן ניתח עשרות ילדים שסועי שפתיים בנפאל, וייטנאם, הרי האנדים והג'ונגלים של פרו.

החל מ-1 בדצמבר 2014 הושעה וינקלר מתפקידו בבית החולים שיבא, עד לסיום ההליך המשמעתי המתבצע בעניינו. ההליך עסק בניתוחים פרטיים שביצע במרפאתו ללא אישור מהנהלת בית החולים ובנוסף הואשם בקבלת שכר כפול: פרטי וציבורי על ניתוחים שביצע. במאי 2016 נקבע בהסדר טיעון שווינקלר יפוטר משירות המדינה, יורחק משירות המדינה ל-4 שנים ולא יוכל למלא תפקיד במשרד הבריאות במשך 5 שנים.

== קישורים חיצוניים ==

* [http://www.sheba.co.il/Doctors/243/Eyal.Winkler אייל וינקלר], באתר מרכז הרפואי שיבא, תל השומר
* [http://www.ncbi.nlm.nih.gov/pubmed?Db=pubmed&Cmd=DetailsSearch&Term=%22Winkler+E%22%5BAuthor%5D מאמרים מחקריים שפרסם וינקלר בכתבי עת מדעיים עם ביקורת עמיתים]
* 
* 

==הערות שוליים==

קטגוריה:כירורגים פלסטיים ישראלים
קטגוריה:בעלי תואר דוקטור לרפואה מאוניברסיטת בן-גוריון בנגב
קטגוריה:סגל המרכז הרפואי ע"ש חיים שיבא - תל השומר
קטגוריה:סגל אוניברסיטת תל אביב: רפואה
קטגוריה:ישראלים שנולדו ב-1960
אלטמינסטר

אלטמינסטר (בגרמנית: Altmünster) היא עיירת שוק הממוקמת 3 קילומטרים מגמונדן שבמחוז גמונדן שבמדינת אוסטריה עילית.

העיירה ממוקמת על החוף המערבי של אגם טראונזה. הכלכלה המקומית מבוססת על תיירות, תעשייה קלה ואירוח של עובדים בערים הגדולות הסמוכות, כמו גמונדן ופקלאברוק.

== פוליטיקה ==
ראש העיר של אלטמינסטר היא אליזבת פייכטינגר ממפלגת SPÖ, בבחירות לראשות העיר בשנת 2015 היא קיבלה 60% מהקולות. הוגו שובה (ÖVP) היה ראש העירייה שכיהן הכי הרבה זמן כראש העיר של אלטמינסטר, 28 שנים (1961–1989).<ref></ref>

== ערים תאומות ==
* 
* 

==קישורים חיצוניים==

* 

==הערות שוליים==

קטגוריה:אוסטריה עילית: יישובים
אגם טראונזה

אגם טראונזה (בגרמנית: Traunsee) הוא אגם בזאלצקמרגוט, אוסטריה. שטחו 24.5 קמ"ר ועומקו המרבי הוא 191 מטרים, כך שהוא האגם העמוק ביותר באוסטריה והשני בגודלו (אחרי האטרזה). האגם מהווה מוקד תיירותי פופולרי, ואחת האטרקציות בו הוא השלוס אורט, מבצר ביניימי.

מצפון לאגם נמצאת העיר גמונדן, והעיירה אלטמינסטר על חופו המערבי. האגם מוקף בהרים, ביניהם הטראונשטיין.

== קישורים חיצוניים == 

טראונזה
קטגוריה:אוסטריה עילית: גאוגרפיה
מועאז אל-ח'טיב

מועאז אל-ח'טיב (ערבית: أحمد معاذ الخطيب الحسني, בתעתיק מדויק: אחמד מעאד' אלח'טיב אלחסני; נולד ב-1960) הוא נשיא הקואליציה הסורית הלאומית של האופוזיציה והכוחות מהפכניים ולשעבר אימאם המסגד האומיי בדמשק. 

ח'טיב למד בצעירותו גיאופיזיקה שימושית, ועבד כמהנדס ומנהל במספר חברות נפט גדולות. בין השאר עבד בסניף הסורי של "Royal Dutch Shell", במשך שש שנים. הוא חבר החברה הגאולוגית הסורית והאגודה הסורית למדע פסיכולוגי. כיהן בעבר כנשיא ונשאר נשיא כבוד של האגודה האסלאמית לאורבניות.

ב-11 בנובמבר 2012 נבחר ח'טיב לנשיא הקואליציה הסורית, שהיא חלק מכוחות המורדים במלחמת האזרחים בסוריה.

==קישורים חיצוניים==

==הערות שוליים==

קטגוריה:מלחמת האזרחים בסוריה: אישים
קטגוריה:אנשי דת סורים
קטגוריה:סורים שנולדו ב-1960
אנדי רובין

אנדרו (אנדי) אי. רוּבין (באנגלית: Andrew E. "Andy" Rubin, נולד ב-1962) הוא מהנדס אמריקאי יהודי, מייסד ומנכ"ל החברות Danger ו-Android (שנקנתה על ידי גוגל ומוכרת כמערכת ההפעלה אנדרואיד). כיהן כסגן נשיא מערכת הנייד הדיגיטלית של חברת "גוגל" ובמהלך 2013 מונה על ידי פייג' לנהל את מחלקת הרובוטיקה בגוגל הכוללת חברות שנרכשו לשם כך כגון בוסטון דיינמיקס. רובין פיקח על פיתוח מערכת אנדרואיד, מערכת הפעלה של קוד פתוח למכשירי טלפון מתקדמים, עד שהוחלף על ידי סונדאר פיצ'אי. על שמו רשומים שבעה עשר פטנטים, והוא בעל הון מוערך בכ-100 מיליון דולר.

==קורות חיים==
רובין גדל במדינת ניו יורק שבארצות הברית. אביו הוא פסיכולוג שהקים חברה לשיווק ישיר משלו. רובין הפעיל מערכת מחשב מסוג BBS בילדותו. בבגרותו סיים תואר במדעי המחשב בקולג' יוטיקה במרכז מדינת ניו יורק, ב-1986. מסיום לימודיו ועד 1989 עבד כמהנדס רובוטיקה, ובין השנים 1989 ל-1992 עבד כמהנדס ייצור לחברת אפל. אחר כך עזב לטובת ספין-אוף שהתמקד במערכות הפעלה וממשק של אפל, עד עזיבתו ב-1995. הוא עבר לעבוד כמהנדס עבור חברה שנרכשה על ידי מיקרוסופט. ב-1999 הקים את חברת Danger יחד עם שותף נוסף, פרויקט עליו עבדו במשך 3 שנים. 

בשנת 2003 ייסד רובין את חברת "אנדרואיד", שפיתחה תוכנה לטלפונים ניידים. ב-2005 נמכרה החברה ל"גוגל", ורובין התמנה לסגן נשיא בכיר, האחראי על פיתוח מערכת אנדרואיד בגוגל.

ב-2013 נבחר לנהל את חטיבת הרובוטיקה בגוגל, תחום אליו נכנסה גוגל כשחקן חדש ואותתה נכונות להעמיד חטיבה יוקרתית עם רכישות מאסיביות בענף, כגון חברת בוסטון דיינמיקס.

באוקטובר 2014, לאחר 9 שנים, עזב את גוגל כדי להקים "חממה" לקידום חברות הזנק בתחום החומרה. על פי תחקיר הניו יורק טיימס, הרקע לעזיבתו את החברה היה תלונה של עובדת בגוגל על הטרדה מינית כלפיה מצידו של רובין.

==קישורים חיצוניים==

* פטנטים שיצר רובין: [http://www.google.com/patents?vid=6701522 פטנט 1], [http://www.google.com/patents?vid=6735624 פטנט 2], [http://www.google.com/patents?vid=6721804 פטנט 3], [http://www.google.com/patents?vid=7960945 פטנט 4]
* [http://www.tgspot.co.il/900k-android-devices-activated-each-day/ אנדי רובין: 900,000 מכשירי אנדרואיד מופעלים מדי יום], באתר "The gadget spot"
* 
* 
* 
* 
* 

==הערות שוליים==

קטגוריה:מהנדסים יהודים אמריקאים
קטגוריה:עובדי גוגל
קטגוריה:עובדי אפל
קטגוריה:מתכנתים יהודים
קטגוריה:מתכנתים אמריקאים
קטגוריה:מייסדי חברות טכנולוגיה יהודים
קטגוריה:אמריקאים שנולדו ב-1963
קומוץ'

קומוץ (ברוסית: Комуч,Комитет членов Всероссийского Учредительного собрания) - ממשלה שהוקמה בסמרה ב-8 ביוני 1918 על ידי חברי האספה המכוננת הרוסית ולא הכירה בפיזור האספה שבוצע ב-6 בינואר 1918 על ידי השלטון הסובייטי. הקמת הממשלה בסמרה התאפשרה בעקבות מרד הלגיון הצ'כי והפסקת השלטון הסובייטי באזור. הממשל פוזר בסוף 1918 בעקבות הפיכה שלטונית שבוצע על ידי אלכסנדר קולצ'ק.
חמש חברי של קומוץ' בהקמתו

==הקמה והרחבת השלטון==
הוועדה תחילה כללה רק 5 חברי האספה המכוננת מטעם המפלגה הסוציאל-רבולוציונרית בראשות ולדימיר וולסקי. הם הכריזו על היותם השלטון העליון ברוסיה עד לכינון האספה מחדש. לקראת ספטמבר 1918 בסמרה התווספו כבר 97 חברים של האספה המכוננת. 

כבר ביום הקמתה, קומוץ' החל בהקמת צבא העם. בראש הצבא הועמד תת-קולונל ולדימיר קאפל. במהלך קיץ 1918 למרות נחיתות מספרית הוא הצליח להביס כוחות הצבא האדום באזור. הצבא בפיקוד קאפל כבש מספר ערים לאורך נהר הוולגה. ב-21 ביולי הוא הגיע עד לאוליאנובסק וכבש אותה. ב-7 באוגוסט, למרות התנגדות חזקה של הצבא האדום קאפל הצליח לכבוש את העיר קאזאן תוך לקיחת מחסני נשק, תחמושת וזהב ממשלתי שאוחסן בעיר עוד בתקופת האימפריה הרוסית. בעקבות הצלחות בשדה הקרב, שלטון קומוץ' התרחב לשטחי מחוז סמרה, בשקיריה, טטרסטן, מחוז אוליאנובסק ומחוז סרטוב. אזורים שהיו מאוכלסים על ידי הקוזאקים באזור אורנבורג והרי אורל הכירו בשלטון קומוץ'.

על שטח שבשליטתו, קומוץ' ביטל כל ההנחיות של הסובייטי, החזיר שליטה על מפעלים ובנקים לבעלים הקודמים, והחזיר את האדמות לבעלים הקודמים.

את ההצלחות בשדה הקרב, קומוץ' לא הצליח לתרגם לבסיס שלטוני לאורך זמן. ניסיונות לגיוס חובה לא הצליחו. הפועלים והאיכרים שגויסו ערקו משורות הצבא. יחידות שלמות סירבו לצאת לחזית. לעומת זאת, הממשל הסובייטי שלח לאזור תגבורות והצבא האדום החל מתקפת נגד. במהלך ספטמבר 1918 החלה נסיגה כללית של צבא העם של קומוץ'.

ב-23 בספטמבר 1918 באופה הוקמה ממשלה זמנית חדשה שאיחדה את קומוץ' וממשלה הזמנית הסיבירית. בעקבות כך, ב-23 בספטמבר 1918 יחידות צבא העם של קומוץ' הפכו לחלק של צבא הממשלה הזמנית החדשה.

לאחר שב-18 בנובמבר 1918 אדמירל אלכסנדר קולצ'ק ביצע הפיכה שלטונית, גם הממשלה הזמנית שהוקמה הפסיקה לתפקד.
==גורל חברי קומוץ'==
חלק מחברי קומוץ' שהחלו בתעמולה נגד השלטון החדש של קולצ'ק הוצאו להורג. רוב חברי הארגון שנשרו בתחומי ברית המועצות נהרגו במהלך הטיהורים הגדולים. 

להלן גורל 5 חברי של קומוץ' שהקימו אותה:

* ולדימיר וולסקי - במהלך הטיהורים הגדולים נעצר והוצא להורג בשנת 1937. בשנת 1991 טוהר מכל אשמה.
* בוריס פורטונטוב - לאחר נפילת קומוץ' הצטרף לשורות הצבא האדום. בשנות ה-30 נעצר ושוחרר בשנת 1936. שנת פטירתו לא ידוע. בשנת 1957 טוהר מכל אשמה. 
* איוון ברושביט - נמלט לצ'כוסלובקיה. בשנת 1945 גורש לברית המועצות, נשפט ונפטר בכלא בשנת 1946. בשנת 1992 טוהר מכל אשמה.
* פרוקופי קלימושקין - נמלט לצ'כוסלובקיה. בשנת 1945 גורש לברית המועצות ונשפט ל-10 שנות מעצר. לאחר ריצוי תקופת המעצר חזר לצ'כוסלובקיה ונפטר לאחר מספר שנים. בשנת 1992 טוהר מכל אשמה.
* איוואן נסטרוב - נמלט לצ'כוסלובקיה. בשנת 1945 גורש לברית המועצות ונשפט ל-10 שנות מעצר. לאחר ריצוי תקופת המעצר חזר לצ'כוסלובקיה ונפטר לאחר מספר שנים. בשנת 1992 טוהר מכל אשמה.

==קישורים חיצוניים==
* [https://www.webcitation.org/6AuqwSwh5?url=http://www.m-matveev.ru/index.php/publikacii/publ-statji/523-nauch תיאור מפורט של פעילות קומוץ'] 

קטגוריה:1918 ברוסיה
קטגוריה:מלחמת האזרחים ברוסיה
זיכרונות אחרי מותי

זיכרונות אחרי מותי: סיפורו של יוסף (טומי) לפיד הוא ספר מאת יאיר לפיד שיצא לאור בהוצאת כתר בשנת 2010.

==תוכן==
ספרו של יאיר לפיד מבוסס לדבריו על הקלטות של אביו. יאיר לפיד כותב בגוף ראשון על חיי אביו מנקודת מבט אישית, המזכירה במידה מסוימת את תוכנית הרדיו של לפיד האב, "השבוע שלי", ברשת ב'. תחילת הספר במלחמת העולם השנייה אז היה ילד שאביו נרצח וחי חיי פחד מתמיד, ועד עלייתו לארץ והיבחרו לתפקיד שר וסגן ראש ממשלת ישראל.

הספר מתאר בהומור את חייו הדמוקרטיים בישראל, מול חיי הפחד בשעות הנוראות בעת המלחמה. לפיד הבן מתאר כיצד, כאשר הצליחו הוא (לפיד האב) ואימו לברוח מידי הגרמנים, איימו הסרבים לרצוח אותם או להסגירם... וכאשר ברחו מהסרבים, תפסו אותם ההונגרים, כאשר השתחררו בכישרון מידי ההונגרים, החלו הפצצות הקומוניסטים והיה עליהם לברוח ולהיחבא, ולאחר מכן הפציצו בעלות הברית האחרות... אולי נס, אולי מקריות כיצד הצליח לפיד לחמוק מכל מכשולי המוות.

עוד מתואר בספר בפרטי השתלבותו בישראל, שירותו בצה"ל, ועד תחילת תפקידו ככתב בעיתון ההונגרי Ui-Kelet (מזרח חדש). לאחר מכן תפקידיו השונים בעיתון מעריב והקמת הירחון את. יחסיו הענפים במדינות שונות, בין השאר חזרתו לאותן ארצות בהן נרצחה משפחתו. כמו כן כתיבת ספריו, על הצלחותיו וכישלונותיו וכן עבודתו הענפה עם המיליארדר ההונגרי רוברט מקסוול.

הספר משולב בביקורת עצמית חדה, כמה הערות לתיקון ואף כמה בקשות סליחה. ניתן ללמוד כיצד ניהל את רשות השידור והיריבים שהתפקיד הקנה לו. כן מתבררים כמה אירועים אישיים עם שמות שונים ידועי שם. קטע מרכזי בספר הוא פופוליטיקה תוכנית הטלוויזיה הפופולרית בערוץ 1 שארכה כשש שנים, שמעט היו אדישים אליה בישראל.

כמו כן חייו הפרטיים והאבל הכבד שנפל על המשפחה עם מותה טרם עת של מיכל, בתו, בתאונת דרכים. גירושיהם של ילדיו מנישואיהם הראשונים ונישואיהם השניים ובספר מתואר בצורה רומנטית סיפורי האהבה הראשונים, התמימים והצעירים של לפיד, לפני נישואיו וחייו עם אשתו הסופרת והמחזאית שולמית לפיד. כניסתו לפוליטיקה, היבחרו לחבר כנסת של מפלגת שינוי ועוד.

==פוליטיקה של אב ובנו==
הספר מדגיש את בחירות 1999, כאשר יוסף לפיד מוביל את מפלגת שינוי לניצחון ומביא שישה חברי כנסת בכנסת ה-15, ונותן פחות מקום לניצחון הגדול של האב לפיד בכנסת ה-16, בה עמד בראש רשימה של 15 חברי כנסת. וכך אנו למדים מהי תפיסת עולמו הפוליטיות המגובשות של האב. להלן דברי טומי לפיד לקראת הבחירות לכנסת ה-16:

==קישורים חיצוניים==
* 
* [http://cafe.themarker.com/post/2541481/ "זכרונות אחרי מותי" – על יוסף לפיד, יאיר והספר שביניהם], באתר "קפה דהמרקר", 22 בפברואר 2012

==הערות שוליים==

קטגוריה:ספרות ישראלית
קטגוריה:ספרי עיון בעברית: ביוגרפיות
קטגוריה:ספרי יאיר לפיד
קטגוריה:ספרי הוצאת כתר
תסמונת אלכוהול עוברית

תסמונת אלכוהול עוברית (באנגלית: Fetal Alcohol Syndrome; בראשי תיבות: FAS) היא אוסף מוכר של פגמים נפשיים ופיזיים העלולים להתפתח בעובר הנחשף לאלכוהול במהלך ההריון. 

האלכוהול חודר את מחסום השליה ועלול להאט התפתחות עוברית, לגרום פיגור גדילה תוך-רחמי, ליצור תווי פנים ייחודיים, לגרום לנזק עצבי ולנזק למבנה המוח, ולנזקים גופניים נוספים. הביטוי הבולט של תסמונת אלכוהול עוברית הוא נזק בלתי הפיך למערכת העצבים המרכזית, בעיקר נזק מוחי. חשיפה לאלכוהול בשלבי ההתפתחות העוברית עלולה לגרום להתפתחות פגומה של תאי המוח, עובדה המוצאת ביטויה בקשת רחבה של נכויות קוגניטיביות ותפקודיות (כולל בעיות בזיכרון, בעיות קשב וריכוז, התנהגות אימפולסיבית, ומהלך חשיבה לקוי) כמו גם נכויות משניות (לדוגמה, סיכון גבוה יותר למחלות נפש ולהתמכרויות). הסיכון לנזק מוחי בעובר כתוצאה מחשיפה לאלכוהול קיים לאורך כל ההריון כיוון שהתפתחות המוח נמשכת לאורך ההיריון כולו. ככל שצריכת האלכוהול בזמן ההריון מוגברת, כך גם עולה הסיכון להתרחשות התסמונת.

חשיפה עוברית לאלכוהול היא הגורם המוביל למוגבלות שכלית התפתחותית (פיגור שכלי) בעולם המערבי. שכיחות תסמונת אלכוהול עוברית משתנה בין תרבויות ומדינות שונות בעולם. שכיחות התסמונת בארצות הברית מוערכת ב-1% מכלל לידות חי, ואילו בדרום אפריקה בקהילות בהן קיימת צריכת אלכוהול רבה נמצא כי 4–5% מכלל ילדי כיתה א' בבתי ספר של החינוך הרגיל סובלים מן התסמונת. על פי הערכות בארצות הברית העלות החברתית והרפואית בטיפול בתינוק שנולד עם תסמונת אלכוהול עוברית מוערכת בכשני מיליון דולר לאורך חייו<ref></ref>. בסקרים שנערכו בארצות הברית 10–15% מן הנשים ההרות דיווחו על שתייה לשוכרה, ועד 30% דיווחו על שתיית אלכוהול במהלך ההריון. ראשי מערכת הבריאות הממשלתית במדינות רבות בעולם המערבי ממליצים שלא לשתות אלכוהול כלל בתקופת ההריון, כך למשל בארצות הברית, בריטניה, אוסטרליה וישראל.

== ראו גם ==

* אלכוהול בהיריון

==קישורים חיצוניים==

* 
* [https://www.gov.il/he/departments/guides/alcohol-addiction?chapterIndex=5 תסמונת האלכוהול העוברית], באתר משרד הבריאות
* יהודה סנצקי, נטע ויס, דבר ענבר ואבינועם שופר, [https://www.wikirefua.org.il/w/index.php/%D7%A7%D7%A9%D7%AA_%D7%A0%D7%96%D7%A7%D7%99_%D7%94%D7%90%D7%9C%D7%9B%D7%95%D7%94%D7%95%D7%9C_%D7%91%D7%A2%D7%95%D7%91%D7%A8_-_Fetal_alcohol_spectrum_disorders קשת נזקי האלכוהול בעובר], באתר ויקירפואה של איגוד רופאי המשפחה בישראל
* 

==הערות שוליים==

אלכוהול עוברית
קטגוריה:מומים מולדים ומחלות כרומוזומליות
קטגוריה:מוגבלות שכלית התפתחותית
קטגוריה:היריון
הפרויקט הירוק

הפרויקט הירוק היא תוכנית טלוויזיה קומית ישראלית, שיצר אייל B בהשתתפות קומיקאים נוספים. התוכנית שודרה בערוץ הוט קומדי סנטרל.

==מבנה התוכנית==
התוכנית מצולמת על רקע מסך ירוק, ומציגה מערכונים פרועים במקומות לא שיגרתיים שמתווספים כרקע אקטיבי לאחר הצילום.
התוכנית נוצרה על ידי אייל B ונכתבה על ידי ליאור פריד, אבי בוזגלו, מני אסייג, אייל B, נמרוד אלדאה ועודד סמו. 
המפיק יואב גרוס ומנכ"ל ערוץ קומדי סנטרל אוהד אשכנזי יצרו את הפורמט שהצליח ונמכר למספר מדינות בעולם.

== קישורים חיצוניים ==

* 

קטגוריה:תוכניות טלוויזיה ישראליות
קטגוריה:סדרות קומדיה ישראליות
קטגוריה:תוכניות טלוויזיה ישראליות שעלו לשידור בשנות ה-2010
קטגוריה:HOT: תוכניות וסדרות
קטגוריה:קומדי סנטרל
איאן פייס

איאן אנדרסון פייס (באנגלית: Ian Anderson Paice; נולד ב-29 ביוני 1948) הוא מוזיקאי אנגלי, אשר נודע בעיקר כמתופף להקת דיפ פרפל. מאז עזיבתו של ג'ון לורד בשנת 2002, הוא החבר המקורי היחיד שהשתתף בכל אלבום שלה. מגזין רולינג סטון מיקם אותו במקום ה-21 ברשימת מאה המתופפים הטובים ביותר בכל הזמנים.

== ביוגרפיה ==
פייס קיבל את מערכת התופים הראשונה שלו בגיל 15, הוא התחיל את הקריירה המוזיקלית שלו כמתופף הבית במועדון הריקודים של אביו, בצעירותו היה חבר בכמה להקות זמניות, שלא הצליחו במיוחד.

בשנת 1968, התחבר פייס עם הסולן רוד אוונס, ומאוחר יותר התגבשה דיפ פרפל, בהרכבה הראשוני. אחרי התפרקות הלהקה בשנת 1975, הצטרף פייס לסופרגרופ פייס, אשטון ולורד, ביחד עם טוני אשטון וג'ון לורד. לאחר התפרקות ההרכב, דייוויד קוברדייל הציע לו להצטרף ללהקה "וייטסנייק", ופייס הצטרף לסיבוב הופעות שלה. 

כיום פייס, ממשיך להיות חלק פעיל בלהקה, השתתף באלבומה "Rapture Of The Deep" והופיע בישראל בשנת 2011 עם הלהקה בהרכבה הנוכחי. הוא נוהג להעביר סדנאות תיפוף, בהן הוא מלמד ומספר על חייו לצופים.

== חיים אישיים ==
פייס נשוי עם שלושה ילדים, והוא חי עם משפחתו בבריטניה. הוא תמיד נראה עם משקפי-שמש כחולים. חברת ProMark מייצרת מקלות תיפוף הנקראים על שמו.

==קישורים חיצוניים==

==הערות שוליים==

קטגוריה:חברי דיפ פרפל
קטגוריה:חברי היכל התהילה של הרוק אנד רול
קטגוריה:מתופפים בריטים
קטגוריה:אנגלים שנולדו ב-1948
סבוטז' (סרט)

סבוטז (באנגלית: Sabotage נקרא גם The Woman Alone) הוא סרט מתח בריטי משנת 1936 בבימויו של אלפרד היצ'קוק.

==עלילה==
קארל ורלוק הוא בעלים של קולנוע והוא חלק מכנופיית טרוריסטים ממדינה אירופית ללא שם שמתכננים פיגועים בלונדון. הסקוטלנד יארד מנחה את הבלש טד ספנסר לחקור את הנושא תחת כיסוי. הוא מתחפש לשוליה של ירקן ועובד בסמוך לקולנוע של ורלוק. אשתו של ורלוק ואחיה חיים יחד איתו והיא מתחילה לחשוד בו, כשאחיה נעדר לאחר שנשלח על ידי ורלוק להעביר סלילי פילם, שלמעשה היו פצצה, שהייתה אמורה להתפוצץ במטרו מתחת לכיכר פיקדילי. ורלוק מתוודה בפני אשתו, אבל מאשים את הסקוטלנד יארד ואת ספנסר במות אחיה, כי מנעו ממנו להעביר את הפצצה בעצמו. במהלך ארוחת הערב האישה רוצחת אותו בסכין. ספנסר מגיע לעצור את ורלוק, אבל מבין מה קרה, מפציר באישה לא להתוודות, אבל היא מתחילה לספר לשוטר אחר שהיא אשמה. באותו הזמן אחד משותפיו של ורלוק נכנס לחדרו, כדי לקחת משם את כלוב הציפורים, ששימש להעברת הפצצה, כדי שלא ימצא ויפליל אותו. כשהוא רואה שהבית מוקף שוטרים הוא מתפוצץ עם מעיל הנפץ שלו וכך ההודאה של האישה נפסקת והראיות לרצח שביצעה נעלמות.

== טריוויה ==
בסצנה המתרחשת בבית קולנוע נראה סרט מצויר מוקרן על המסך. זה הוא סרט קצר של חברת וולט דיסני בשם Who Killed Cock Robin, שיצא לאקרנים שנה אחת לפני סרטו של היצ'קוק.

בסרט ממזרים חסרי כבוד מופיעה סצנה מהסרט שבה נאסר להעלות על הרכבת החשמלית סרטי נייטרית 35 להמחשת אופיו של סרט הצילום כחומר בעירה.

== קישורים חיצוניים ==

* 

קטגוריה:ערכים שבהם תבנית בריטניקה אינה מתאימה
קטגוריה:סרטים בריטיים
קטגוריה:סרטי 1936
קטגוריה:סרטי אלפרד היצ'קוק
הדייר

הדייר (באנגלית: The Lodger) הוא סרט מתח בריטי משנת 1927 בבימויו של אלפרד היצ'קוק. הסרט יצא לאקרנים בלונדון ב-4 בפברואר 1927.

==עלילה==
הסרט נפתח ברצח שביצע רוצח סדרתי הנוהג לרצוח נשים בלונדיניות. דייזי וחברותיה הדוגמניות הבלונדיניות מכסות את שיערן בפאות. דייזי צוחקת עליהן וחוזרת הביתה אל הוריה ובעלה השוטר ג'ו. מגיע דייר לבית המשפחה ומשכירים לו את החדר, הוא קצת חשאי ומתבודד מה שמדאיג את האישה אבל הוא משלם ומבקש שיעזבו אותו בשקט. כשהיא עולה להביא לו אוכל היא רואה שהוא הפך את כל התמונות של הנשים הבלונדיניות שהיו על הקיר ומבקש להוריד אותן. כשדייזי עולה לחדרו נוצר ביניהם חיבור. במהלך השבוע הקשר ביניהם מתהדק וג'ו, שמונה לחקור את פרשיית "הנוקם" לא אוהב את זה. באחד הלילות גברת באנטינג מתעוררת כי שומעת את הדייר יוצא. היא חושדת בו ובודקת בחדרו, מוצאת ארון נעול. יום למחרת מתברר ש"הנוקם" תקף שוב ואישה בלונדינית נרצחה ממש ליד ביתם. היא ובעלה מתחילים לחשוד שהדייר הוא "הנוקם". ערב אחד הדייר ודייזי מצליחים לחמוק לדייט לילי, ג'ו עוקב אחריהם, תופס אותם ודייזי ואמרת לו שזה נגמר בינם. ג'ו חוזר עצוב הביתה, מהרהר באירועים האחרונים ומשכנע את עצמו שהדייר הוא "הנוקם". הוא מוציא צו חיפוש ומוצא בארון של הדייר אקדח, מפה של כל הרציחות של "הנוקם" ותמונה של בחורה בלונדינית שהוא משער שזו הרציחה הראשונה שלו. הוא עוצר אותו אבל הדייר מצליח לברוח, דייזי מוצאת אותו והוא מסביר לה שהבחורה בתמונה זו אחותו שנרצחה והוא הבטיח לאמו שיחפש את "הנוקם". היא לוקחת אותו לפאב אבל הקהל חושד בהם ומתחילים להרביץ לדייר, בינתיים "הנוקם" האמיתי נתפס וג'ו מגיע כדי לעזור. נער עיתונים מבשר לכולם על החדשות ועוזבים אותו, הוא נופל אל זרועותיה של דייזי.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:סרטי אלפרד היצ'קוק
קטגוריה:סרטים בריטיים משנת 1927
אריה (בודה) בודנהיימר

אריה (בודה) בודנהיימר (1944 – 20 בנובמבר 2017) היה סופר ומחנך, מנהל בית הספר התיכון האזורי ´ברנר´ בגבעת ברנר, ממייסדי ארגון בינה ומנהלה במשך שנים, מורה בישיבה החילונית בתל אביב. כתב בשנת 2010 את ספרו "בזכות החבר מפלונסק", המגולל את סיפורו של שלמה צמח, ובתוכו גם סיפור הידידות והמחלוקת עם דוד בן-גוריון ובשנת 2017 יצא לאור ספרו "אלם קרב", המגולל את סיפורם של מילואימניקים לאחר מלחמת יום הכיפורים ודרכם את סיפור הישראליות של דור שלם. פרסם 4 חוברות, ביניהן "דיבור המתחיל הולך ונמשך" ו"קריאה אישית בארון הספרים" - המכילות שיחות על ספרות עברית וספרות חז"ל השזורים אלה באלה. זוכה פרס שרת החינוך ליוצרים בתחום התרבות היהודית לשנת תשס"ח.

==קורות חיים==
נולד ב-1944, להוריו יעל (ארנה) לבית קונהיים ויצחק (יוליוס) בודנהיימר, בשכונת רמת חן בגבעתיים.

כבר בבית הספר היסודי ובתיכון נחשב לתלמיד מצטיין, אריה סיים את לימודיו בגבעתיים והיה חבר בתנועה המאוחדת והנוער העובד במשך כל שנות לימודיו. היה חבר פעיל בגרעין שהתארגן לצאת לקיבוץ צרעה והיה מזכיר הגרעין.

שרת בנח"ל והשתתף במלחמת ששת הימים, בקרב על שחרור ירושלים, שם גם נפצע. אחר כך השתתף גם במלחמת יום הכיפורים ובמלחמת שלום הגליל.

סיים את אוניברסיטת בר-אילן בתואר ראשון ושני, בלימודי יהדות ופילוסופיה יהודית. את עבודת המוסמך שלו הקדיש לנושא הזהות הישראלית והשואה. עבודתו ניסתה לבחון מיתוסים וערכים בחברה הישראלית.

חבר קיבוץ צרעה, שם חי מאז שחרורו מהצבא. עבד שנים רבות ברפת, ריכז את חברת הנעורים והיה מזכיר הקיבוץ. ניהל את בית הספר התיכון האזורי בגבעת ברנר, היה ממקימי ארגון בינ״ה והישיבה החילונית בתל אביב ושימש כמנהל הארגון במשך כחמש שנים. במשך שנים רבות לימד בישיבה החילונית של בינ״ה בתל אביב.

בודנהיימר היה נשוי לריקי, אב לשלושה. כתב את הספר "בזכות החבר מפלונסק", ספר שעוסק בחייו של שלמה צמח ויחסיו עם דוד בן-גוריון, ספר שזכה להערכה רבה. ב-2017 יצא לאור ספרו השני "אלם קרב".

כתב תוכניות לימוד וחוברות עיון שהתפרסמו בהוצאת בינ״ה, העוסקות במקורות היהדות ובארון הספרים היהודי. כמו כן הפיק ספר מחווה לסופר ולמחנך מוקי צור.

נפטר ב-20 בנובמבר 2017, לאחר מאבק במחלת הסרטן. הובא למנוחות בבית העלמין שבקיבוצו צרעה.

==קישורים חיצוניים==
*
* 

==הערות שוליים==

קטגוריה:אנשי חינוך ישראלים
קטגוריה:צרעה (קיבוץ): אישים
קטגוריה:בוגרי התנועה המאוחדת
קטגוריה:בוגרי הנוער העובד והלומד
קטגוריה:חברי גרעיני נח"ל
קטגוריה:בוגרי אוניברסיטת בר-אילן
קטגוריה:אישים הקבורים בצרעה
קטגוריה:ישראלים שנפטרו מסרטן
קטגוריה:ישראלים שנולדו ב-1944
קטגוריה:ישראלים שנפטרו ב-2017
נורית הלב

נורית הלב (שם מדעי: Fiacria verna), היא מין צמח גאופיט רב-שנתי מסוג נורית. הנורית היא פרח מוגן בישראל. אבר האגירה שלו הוא ציצת שורשים מעובים. הפרח הוא בעל עלי כותרת צהובים מבריקים. מספר עלי כותרת הוא 8 או יותר, והם בעלי מבנה צר. קוטר הפרח נע בין 3-2.5 ס"מ. לפרח 3 עלי גביע.

הפרח פורח בין החודשים ינואר-אפריל. ואזור תפוצתו באזורים הים-תיכוניים והאירו-סיביריים. הצמח מעדיף אדמה כבדה ואף ביצתית, וניתן למצוא אותו גם בהרים וגם בעמקים. בארץ ניתן למצוא אותו מהחרמון ועד שפלת יהודה, כולל הרי יהודה ושומרון. 

בצמח נעשה שימוש גם ברפואה טבעונית.

==לקריאה נוספת==
*נורית הלב, אנציקלופדיה החי והצומח של ארץ ישראל, כרך 10, עמ' 79

==קישורים חיצוניים==

נורית הלב פרח ועלים

קטגוריה:ערכים שבהם תבנית בריטניקה אינה מתאימה
קטגוריה:צמחים שתוארו ב-1762
קטגוריה:טקסונים שתוארו בידי וויליים הודסון
קטגוריה:נוריתיים
קטגוריה:ארץ ישראל: נוריתיים
קטגוריה:ערכי טבע מוגנים בישראל: צמחים
קטגוריה:פרחים צהובים בארץ ישראל